
Αθήνα, σήμερα στις 31 Αυγούστου 2026, ημέρα Δευτέρα και ώρα 15.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση.
Παρακαλείται ο κύριος Γραμματέας να ανακοινώσει τις αναφορές προς το Σώμα. 
(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα: 
Ο Βουλευτής Πέλλας της Κ.Ο. «ΝΕΑ ΔΗΜΟΚΡΑΤΙΑ» κ. Βασίλειος (Λάκης) Βασιλειάδης, κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία το Εργατικό Κέντρο Πέλλας, με επιστολή εκφράζει την ανησυχία του, για τη σταδιακή εγκατάλειψη του πρώην Ινστιτούτου Κτηνοτροφίας Γιαννιτσών και αιτείται ενημέρωσης από τις αρμόδιες αρχές.
Ο Βουλευτής Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριος Αυγενάκης, κατέθεσε αναφορά προς τον Υπουργό Προστασίας του Πολίτη, με την οποία ο Δήμαρχος Χερσονήσου του Νομού Ηρακλείου, με επιστολή του ζητά τη λήψη μέτρων, για την αντιμετώπιση φαινομένων υπερβολικής κατανάλωσης αλκοόλ, παραβατικότητας και διατάραξης της δημόσιας τάξης, σε τουριστικές περιοχές.
Ο Βουλευτής Κυκλάδων της Κ.Ο. «ΝΕΑ ΔΗΜΟΚΡΑΤΙΑ» κ. Μάρκος Καφούρος, κατέθεσε αναφορά προς τους Υπουργούς Υποδομών & Μεταφορών και Περιβάλλοντος & Ενέργειας, με την οποία ο Δήμος Πάρου, με επιστολή του επισημαίνει την ανάγκη άμεσης εκπόνησης μελετών και υλοποίησης αντιπλημμυρικών και αντιδιαβρωτικών έργων, στις περιοχές του νησιού που επλήγησαν από τις πυρκαγιές της 28ης Ιουλίου 2026.
Ο Βουλευτής Δράμας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστάσιος (Τάσος) Νικολαΐδης, κατέθεσε αναφορά προς την Υπουργό Κοινωνικής Συνοχής και Οικογένειας, με την οποία το Σωματείο Εργαζομένων Θεραπευτηρίου Χρονίων Παθήσεων Δράμας, με έγγραφό του θέτει το ζήτημα της μη πλήρωσης κενής θέσης νοσηλευτικού προσωπικού στο Θεραπευτήριο, από την προκήρυξη 7Κ/2019 του ΑΣΕΠ.
Ο Βουλευτής Α΄ Θεσσαλονίκης της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Χουρδάκης, κατέθεσε αναφορά προς τον Υπουργό Υγείας, με την οποία ο Ιατρικός Σύλλογος Θεσσαλονίκης, με επιστολή του αναδεικνύει τα σοβαρά ζητήματα που αφορούν στη βιωσιμότητα των ιδιωτικών εργαστηριακών ιατρείων και διαγνωστικών εργαστηρίων και αιτείται απάντησης.
Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Ευβοίας κ. Γεώργιος Μαρίνος, Α΄ Θεσσαλονίκης κ. Ιωάννης Δελής και Β΄ Πειραιώς κυρία Διαμάντω Μανωλάκου, κατέθεσαν αναφορά προς την Υπουργό Παιδείας, Θρησκευμάτων και Αθλητισμού, με την οποία ο Σύλλογος Γονέων και Κηδεμόνων των Μαθητών του Δημοτικού Σχολείου Οξυλίθου Ευβοίας και άλλοι φορείς της περιοχής, με υπόμνημά τους ζητούν να μην υποβαθμιστεί από 3/θέσιο σε 2/θέσιο, το Δημοτικό Σχολείο Οξυλίθου και αναλύουν τους λόγους.
Η Βουλευτής Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κυρία Μαρία Αθανασίου, κατέθεσε αναφορά προς τους Υπουργούς Ψηφιακής Διακυβέρνησης, Εθνικής Οικονομίας και Οικονομικών, Ανάπτυξης και Εσωτερικών, με την οποία το Διοικητικό Συμβούλιο του Σωματείου Εργαζομένων στο Εθνικό Κέντρο Τεκμηρίωσης και Ηλεκτρονικού Περιεχομένου, ζητά διευκρινίσεις σε κρίσιμα ζητήματα λειτουργίας, όπως η εφαρμογή του νέου Εσωτερικού Κανονισμού Λειτουργίας και τα εργασιακά ζητήματα του προσωπικού.
Ο Βουλευτής Αρκαδίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιος Παπαηλιού, κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία ο Αγροτικός Κτηνοτροφικός Συνεταιρισμός Αρκαδίας «Η Ένωση» αναδεικνύει ένα σοβαρό ζήτημα που αφορά τις ζημιές στις καλλιέργειες σιτηρών, κατά την καλλιεργητική περίοδο 2025-2026 και αιτείται την επίλυσή του.
Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης, κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία η Πανελλήνια Επιστημονική Ένωση Διευθυντών/ντριών Σχολικών Μονάδων Πρωτοβάθμιας Εκπαίδευσης, με επιστολή της ζητά την άμεση απόσυρση διάταξης, που αφορά τα πρόσθετα γραφειοκρατικά και ελεγκτικά καθήκοντα, από το νέο θεσμικό πλαίσιο, για τις σχολικές εκδρομές.
Ο Ανεξάρτητος Βουλευτής Κέρκυρας κ. Αλέξανδρος-Χρήστος Αυλωνίτης, κατέθεσε αναφορά προς τον Υπουργό Προστασίας του Πολίτη, με την οποία ο Δήμος Παξών του Νομού Κέρκυρας, αιτείται την άμεση ενίσχυση και πλήρη κάλυψη των οργανικών θέσεων, του Αστυνομικού Τμήματος του νησιού).
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Δευτέρα 31 Αυγούστου 2026, οι επίκαιρες ερωτήσεις που θα συζητηθούν είναι οι εξής:
Η υπ' αρ. 1237/24-8-2026 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα – Άδωνι Γεωργιάδη.
Οι υπ' αρ. 1236/24-8-2026 και 1238/24-8-2026 επίκαιρες ερωτήσεις θα απαντηθούν από τον Υφυπουργό Εσωτερικών κ. Βασίλειο – Πέτρο Σπανάκη.
Η υπ' αρ. 1241/24-8-2026 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.
Πρώτη θα συζητηθεί η τρίτη με αριθμό 1237/24-8-2026 επίκαιρη ερώτηση δευτέρου κύκλου του Βουλευτή Μαγνησίας της ΚΟ ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασιλείου Μεταξά προς τον Υπουργό Υγείας με θέμα: «Για την απόκτηση εξειδίκευσης των επί θητεία γιατρών του Ε.Σ.Υ.».
Στην ερώτηση θα απαντήσει ο Υπουργός Υγείας κ. Σπυρίδων-Άδωνις Γεωργιάδης.
Ορίστε, κύριε Μεταξά, έχετε τον λόγο για την πρωτολογία σας.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Η ιατρική εξειδίκευση είναι ένα ζήτημα κρίσιμο που αφορά την επαρκή στελέχωση με το απαραίτητο επιστημονικό προσωπικό και με βάση τις ανάγκες του συστήματος υγείας της χώρας.
Βέβαια, η απόκτησή της είναι μία διαδικασία που φέρνει αντιμέτωπους τους γιατρούς με τον πυρήνα της στρατηγικής όλων των κυβερνήσεων στα ζητήματα της δημόσιας υγείας και εκφράζεται στη συγκεκριμένη περίπτωση με τις ελλείψεις θέσεων και την πολυετή αναμονή που υπάρχει για να ανοίξουν αυτές οι θέσεις, αλλά και πολλά άλλα τεράστια εμπόδια, όπως συμβαίνει στην περίπτωση των επί θητεία γιατρών.
Το θέμα βγήκε στην επιφάνεια με αφορμή την περίπτωση καρδιολόγου Επιμελητή Α΄ στο Γενικό Νοσοκομείο Βόλου, ο οποίος ενώ περίμενε τρεισήμισι ολόκληρα χρόνια για να ανοίξει θέση εξειδίκευσης στην επεμβατική καρδιολογία, τελικά δεν του εγκρίθηκε η απαραίτητη άδεια από το ΚΕΣΥ.
Ο λόγος είναι ότι με βάση συγκεκριμένη ρύθμιση, όπως λέει μέσα, στους γιατρούς του ΕΣΥ που υπηρετούν με θητεία, ο χρόνος χορηγούμενων κατά τις οικείες διατάξεις εκπαιδευτικών αδειών δεν μπορεί να υπερβαίνει αθροιστικά το μισό του υπολειπόμενου χρόνου της θητείας τους.
Ο ίδιος, λοιπόν, μετά από τρεισήμισι χρόνια -πενταετής είναι η θητεία, έτσι;- αναμονής, έχει μόλις ενάμιση χρόνο υπόλοιπο ως επί θητεία γιατρός, με αποτέλεσμα να μην μπορεί να συμμετάσχει. Τι σημαίνει αυτό; Αυτό σημαίνει πρακτικά το εξής, ότι χωρίς δική του υπαιτιότητα -γιατί περίμενε τρεισήμισι χρόνια μέχρι να ανοίξει η θέση- θα πρέπει να διαγραφεί από τις λίστες αναμονής, να περιμένει ενάμιση χρόνο για να ξεκινήσει πάλι από την αρχή τη διαδικασία της απόκτησης εξειδίκευσης, της αίτησης, να περιμένει στην καλύτερη περίπτωση άλλα τέσσερα χρόνια, εφόσον είναι τυχερός, και ανοίξει κάποια νέα θέση με βάση τις λίστες αναμονής.

Δηλαδή, για μια διαδικασία που θα τελείωνε το 2028 και θα είχαμε έναν επεμβατικό καρδιολόγο στο δημόσιο σύστημα υγείας, τώρα όλο αυτό μετατίθεται στο μακρινό 2034-2035. Και το ερώτημα είναι: Αλήθεια, θα μπει αυτός ο γιατρός στη διαδικασία να περιμένει μέχρι τότε και ο κάθε αντίστοιχα γιατρός που βρίσκεται σε αυτήν τη θέση; Κι αυτό τη στιγμή μάλιστα που στο νοσοκομείο του Βόλου -που καλύπτει έναν ολόκληρο νομό, χερσαία Μαγνησία, νησιά- λειτουργεί αιμοδυναμικό εργαστήριο με μόλις έναν μόνιμο εξειδικευμένο επεμβατικό καρδιολόγο. Άρα, υπάρχει τεράστια ανάγκη για επιπλέον εξειδικευμένο επεμβατικό για την πραγματοποίηση αγγειοπλαστικών και άλλων διαδικασιών σωτήριων για τους ασθενείς με εμφράγματα κ.λπ.. 
Πρόκειται, λοιπόν, για μια πραγματικά σοβαρή αδικία που στερείται και κάθε λογικής εξήγησης -για να το πούμε και πολύ απλά- και απαιτείται λύση τώρα, όχι φυσικά μόνο για τον συγκεκριμένο γιατρό, αλλά και για όλους τους επί θητεία γιατρούς που βρίσκονται σε αντίστοιχη θέση. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μεταξά.
Κύριε Υπουργέ, έχετε τον λόγο για την απάντησή σας.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε. Ευχαριστώ και τον κύριο συνάδελφο. Εύχομαι καλή νέα περίοδο, καθώς μόλις ήλθαμε από τις θερινές μας διακοπές. 
Πριν πω για την ερώτηση, θέλω να εκφράσω δημόσια την πολύ μεγάλη μου χαρά, ευχαρίστηση και υποστήριξη που έκανε το Υπουργείο Άμυνας της Ελλάδος και ο Υπουργός κ. Δένδιας στο Ισραήλ για την «Ασπίδα του Αχιλλέα». Είναι μια εξαιρετικά σημαντική ημέρα για τις ελληνικές Ένοπλες Δυνάμεις, για την εξωτερική μας πολιτική, για το μακροπρόθεσμο συμφέρον του ελληνικού λαού η οικοδόμηση αυτής της στρατηγικής συμμαχίας με το Ισραήλ και είναι κάτι που πρέπει να το επικροτήσει κάθε Έλληνας που έχει μυαλό. 
Έρχομαι τώρα στην ερώτηση. Κύριε συνάδελφε, κατ’ αρχάς να εξηγήσω λίγο ποιο είναι το πρόβλημα. Το πρόβλημα είναι ο νόμος που ισχύει από τις 21-8-1997, ο οποίος εμπόδισε τον συγκεκριμένο κύριο να λάβει την άδεια από το ΚΕΣΥ, για να κάνει την εξειδίκευση. Δεν είναι νόμος ούτε δικός μου, ούτε της παρούσης Κυβερνήσεως, ούτε της προηγούμενης, ούτε της προηγούμενης, αλλά  ένας νόμος που έχει ψηφίσει το ελληνικό κράτος και τηρεί εδώ και είκοσι χρόνια, από το 1997. Πολύ ωραία. Θέτετε ένα ζήτημα: αν αυτός ο νόμος πρέπει να αλλάξει. Διότι τελικά αυτό που συζητάμε εδώ δεν είναι γιατί δεν του έδωσε άδεια το ΚΕΣΥ -το ΚΕΣΥ δεν μπορούσε να του δώσει άδεια, γιατί το εμποδίζει ο νόμος- αλλά αν είναι σωστό να υπάρχει σήμερα αυτός ο νόμος ή όχι. 
Η ερώτησή σας ήταν χρήσιμη, γιατί με έχει παρακινήσει να μιλήσω με το ΚΕΣΥ, για να δω αν εισηγούνται κάποια αλλαγή του νόμου του 1997. Διότι χωρίς αλλαγή του νόμου δεν μπορεί ο συγκεκριμένος να πάρει την εκπαιδευτική άδεια. Το απαγορεύει η προϋπάρχουσα νομοθεσία. Δεν είμαι έτοιμος να σας απαντήσω αν πρέπει να γίνει ή όχι, διότι στα ζητήματα που αφορούν σε επιστημονικές ειδικότητες και εξειδικεύσεις, εγώ προσωπικά στην θητεία μου κάνω πάντα ό,τι μου λένε οι γιατροί. Δεν ασκώ δική μου πολιτική. Θεωρώ ότι δεν είναι ζήτημα πολιτικό το θέμα της εξειδίκευσης, της αναμονής και του πώς θα κατανείμω τη θέση. Είναι ζήτημα εκπαιδευτικό, κατά βάση ζήτημα ιατρικό. 
Άρα, η ερώτησή σας έχει τεθεί υπ’ όψιν του ΚΕΣΥ. Αναμένω την άποψή του, για το αν πρέπει να αναλάβω κάποια νομοθετική πρωτοβουλία ως προς την αλλαγή αυτού του άρθρου και αναλόγως της απαντήσεως θα επανέλθω. 
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Τον λόγο τώρα έχει ο συνάδελφος κ. Μεταξάς για τη δευτερολογία του. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Είχατε ενάμιση μήνα, κύριε Υπουργέ, γιατί η ερώτηση δεν κατατέθηκε την προηγούμενη Δευτέρα. Είχε κατατεθεί και πριν κλείσει η Βουλή και μάλιστα δυο βδομάδες πριν κλείσει, οπότε αποφασίστηκε να μπουν στο αρχείο οι ερωτήσεις. Άρα, είχατε όλο τον χρόνο να κάτσετε να το ψάξετε, να ασχοληθείτε, να δείτε τι συμβαίνει. 
Πραγματικά, είναι ένας νόμος ο οποίος ισχύει από το 1997 και το γεγονός ότι αναφέρθηκε στη συγκεκριμένη περίπτωση στο νοσοκομείο του Βόλου για μια θέση επεμβατικού καρδιολόγου έχει να κάνει με τις τεράστιες λίστες αναμονής που υπάρχουν. Το γεγονός ότι ο συγκεκριμένος άνθρωπος περίμενε τρεισήμισι χρόνια, για να ανοίξει η θέση, δεν είναι δική του υπαιτιότητα. Πολύ πιθανόν να υπάρχουν και άλλοι επί θητεία γιατροί στο παρελθόν ή και τώρα που μιλάμε, που να αντιμετωπίζουν ακριβώς το ίδιο εμπόδιο. 
Το ζήτημα είναι το εξής: Ποια είναι η εκπαιδευτική λογική που λέει ότι ένας γιατρός ο οποίος θα έρθει να καλύψει μία θέση κρίσιμη  -αν συμφωνούμε ότι είναι κρίσιμη η θέση του επεμβατικού, πόσο μάλλον για ένα νοσοκομείο σαν το νοσοκομείο του Βόλου που έχει μόνο έναν μόνιμο επεμβατικό- ενώ θα μπορούσε το 2028 να τελειώσει και να βγει επεμβατικός και να πάει στο νοσοκομείο του Βόλου και να βρίσκεται εκεί μαζί με τον άλλον τον επεμβατικό γιατρό και να στελεχώσουν από κοινού το τμήμα, αυτό το πράγμα μετατίθεται για το 2035-20; Ποια είναι η εκπαιδευτική λογική; Δεν υπάρχει καμία λογική. Είναι παράλογο. Και το γεγονός ότι δεν έχει ασχοληθεί καμία κυβέρνηση από το 1997 για μια κατάφωρη και παράλογη περίπτωση έχει να κάνει, προφανώς, ότι οι προτεραιότητες σας είναι άλλες. Γιατί αυτά θα έπρεπε να τα είχατε δει και σας τα έχουνε θέσει απ’ ό,τι γνωρίζω οι συνδικαλιστικοί φορείς των γιατρών. Είναι ζητήματα γενικότερα που αφορούν τη λήψη και την απόκτηση της εξειδίκευσης. Για τον ίδιο λόγο κρατάτε τους επικουρικούς εκτός και δεν τους δίνετε τη δυνατότητα να το κάνουνε και την ίδια ώρα εσείς βγαίνετε και λέτε ότι δεν υπάρχει προσωπικό, ότι προκηρύσσετε θέσεις και δεν έρχονται, με κροκοδείλια δάκρυα όμως όταν διατηρείτε τέτοιες διατάξεις. Γιατί λοιπόν, για ποιον λόγο δεν προχωράτε σε μία πολύ απλή τροπολογία που θα μπορούσε να περιλαμβάνει πολλά ζητήματα, ακόμα και την παράταση, ακόμη και να προστίθεται μετά ο χρόνος ο οποίος αφαιρέθηκε στην άδεια, χίλια δυο πράγματα που θα μπορούσατε να κάνετε; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή) 
Το ζητούμενο είναι το εξής: Γιατί μας αφορά άμεσα -και δεν λέω γενικά περιπτώσεις- ο συγκεκριμένος γιατρός στον Βόλο; Γιατί έχουμε σοβαρές ελλείψεις στο νοσοκομείο του Βόλου. Γιατί, ενώ έχουμε έναν γιατρό μπροστά μας ο οποίος, είναι δυνατόν να στελεχώσει άμεσα, με εξειδικευμένο τρόπο ένα τμήμα, αυτήν τη στιγμή του λέτε και εσείς «φύγε, κόψε τον λαιμό σου, δεν θα το στελεχώσεις, δεν θα γίνεις επεμβατικός». 
Δεν αντιλαμβάνομαι ποιον περιμένετε. Δεν αντιλαμβάνομαι πόσο χρόνο χρειάζεται να φτιαχτεί μια τροπολογία ή μια οποιαδήποτε ρύθμιση, για να διορθώσει αυτόν τον παραλογισμό, πόσο μάλλον που ο συγκεκριμένος γιατρός είναι στην αναμονή αυτήν τη στιγμή. Έχει κάνει ένσταση στο ΚΕΣΥ, το ΚΕΣΥ πρέπει να απαντήσει κάτι προφανώς και πρέπει να πάρει και μία συγκεκριμένη απάντηση από την πολιτική ηγεσία του Υπουργείου, για να απαντήσει τι θα γίνει. 
Άρα, για άλλα ζητήματα μπορείτε και μέσα σε ώρες, όχι μόνο σε μέρες, να φέρνετε τροπολογίες, αλλά αυτά τα ζητήματα προφανώς δεν τα θεωρείτε πρωταρχικά. Πρωταρχικό ζήτημα μάλλον θεωρείτε τη σύμβαση με το Ισραήλ. Αυτά τα ζητήματα τα θεωρείτε πρωταρχικά και πανηγυρίζετε. Ε, τι να κάνουμε; Οι ζωές του κόσμου είναι πρωταρχικό ζήτημα! 
ΠΡΟΕΔΡΕΥΩΝ (Αθανάσιος Μπούρας): Ολοκληρώσατε κύριε συνάδελφε.
Κύριε Υπουργέ, έχετε τον λόγο για τη δευτερολογία σας. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ένα λεπτό, για να μιλάμε λίγο λογικά. Μου κάνετε μία ερώτηση την τελευταία εβδομάδα του Ιουλίου, η Βουλή κλείνει αρχές Αυγούστου, βρισκόμαστε τώρα την τελευτές μέρα του Αυγούστου και με εγκαλείτε, γιατί δεν πρόλαβα μεταξύ της τελευταίας εβδομάδας του Ιουλίου και το τέλος Αυγούστου να νομοθετήσω, για να αλλάξω έναν νόμο που ισχύει εδώ και είκοσι χρόνια. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Να φέρετε μια απάντηση. Ρωτάω ποια είναι η θέση του Υπουργείου. Αυτό ρωτάω.
ΠΡΟΕΔΡΕΥΩΝ (Αθανάσιος Μπούρας): Μη διακόπτετε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ δεν διέκοψα κανέναν.
Μαζεύω αυτά που είπατε, για να καταλάβει ο κόσμος. Ξαναλέω: Ποια είναι η κατηγορία κατά του Υπουργού; «Υπουργέ, σου επεσήμανα ένα θέμα τέλος Ιουλίου, έχουμε φτάσει τέλος Αυγούστου και ακόμα δεν έχεις νομοθετήσει, για να αλλάξεις έναν νόμο από το 1997».
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Έφερες μια απάντηση που λέει «δεν ξέρω».
 ΠΡΟΕΔΡΕΥΩΝ (Αθανάσιος Μπούρας): Μη διακόπτετε, κύριε Μεταξά. Είπατε την άποψή σας. Θα ακούσετε την απάντηση του Υπουργού.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Παρακαλώ πολύ, κύριε συνάδελφε, να μιλάτε στον πληθυντικό: «Δεν φέρατε». Δεν είμαστε φίλοι από παιδιά εμείς, είμαστε συνάδελφοι. Ξαναλέω: Σεβασμός στη Βουλή και στον ρόλο του καθενός μας. Σας σέβομαι, θα με σέβεστε. 
Κάνατε μία ερώτηση. Σας επαίνεσα ότι η ερώτηση έχει ενδιαφέρον και είναι σωστή. Για να απαντήσω, θα πρέπει να μου απαντήσει το ΚΕΣΥ, ενδεχομένως και το Υπουργείο Παιδείας -γιατί είναι στην αρμοδιότητα και του Υπουργείου Παιδείας-, για το αν αυτός ο νόμος πρέπει να αλλάξει. 
Εγώ δεν προτίθεμαι να πάρω μία βιαστική απόφαση για ένα πρόσωπο, γιατί ένας νόμος που αλλάζει δεν αλλάζει τη μοίρα ενός προσώπου, αλλάζει τη μοίρα όλων των προσώπων. Άρα, για να το κάνει αυτό ο Υπουργός πρέπει να είναι βέβαιος ότι αυτό που κάνει είναι το σωστό. Και εγώ δεν έχω την επιστημονική εξειδίκευση, μια και μιλάμε για επιστημονική εξειδίκευση, για να πάρω αυτή την απόφαση. 
Έχουν ενημερωθεί αυτοί που πρέπει να συμβουλεύσουν τον Υπουργό. Εάν μου εισηγηθούν αλλαγή του νόμου, γιατί οι συνθήκες που επέβαλαν τη νομοθέτησή του το 1997 πιθανόν να έχουν αλλάξει, θα το κάνω. Εάν μου πούνε όχι, γιατί ο νόμος που ψηφίστηκε το 1997 είναι σωστός, ο νόμος θα παραμείνει. Αυτή είναι η σωστή αντιμετώπιση. Δεν χάθηκε ο κόσμος για κάτι που δεν άλλαξε εδώ και είκοσι χρόνια να περιμένουμε ακόμα δυο βδομάδες να γυρίσουν όλοι από τις θερινές τους διακοπές και να είναι έτοιμοι να εξετάσουν το αίτημα. 
Εάν πράγματι πρέπει να αλλάξει ο νόμος, θα αλλάξει ο νόμος και θα επανέλθει ο συγκεκριμένος κύριος με αίτημα για να πάρει την άδειά του. Αν δεν πρέπει να αλλάξει ο νόμος, δεν θα μπορέσει να το κάνει ο κύριος αυτός, θα κάνει κάτι άλλο. Άλλωστε, όταν έκανε το αίτημά του γνώριζε ότι ίσχυε αυτός ο νόμος. Δεν είναι κάτι που το έμαθε εκ των υστέρων, ούτε άλλαξα κάτι εγώ. Επαναλαμβάνω, μιλάμε για κάτι που ισχύει είκοσι χρόνια. Άρα, παρακαλώ πολύ, ψυχραιμία. 
Και ναι, θεωρώ πιο σημαντική τη συμμαχία μας με το Ισραήλ, αφού με ρωτήσατε, γιατί η συμμαχία με το Ισραήλ εξασφαλίζει την ελευθερία του ελληνικού κράτους. Και η ελευθερία του ελληνικού κράτους έναντι της τουρκικής απειλής ή οιουδήποτε άλλου είναι πολύ σημαντικό θέμα. 
Και όσο και αν προσπαθήσατε εσείς του ΚΚΕ όλο το καλοκαίρι να χαλάσετε τη στρατηγική συμμαχία με όλα τα καραγκιοζιλίκια που κάνατε στα λιμάνια, αυτή τη στρατηγική συμμαχία θα τη διατηρήσουμε, θα την υπηρετήσουμε, γιατί υπηρετούμε τα συμφέροντα του ελληνικού λαού, ούτε του σοβιετικού, ούτε του κομμουνιστικού, ούτε του προλεταριακού, ούτε του παλαιστινιακού. Για τον ελληνικό λαό είμαστε εδώ. Και ο ελληνικός λαός, κύριε, ναι, θεωρεί τη συμμαχία με το Ισραήλ πολύ σημαντικό πράγμα.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ψυχραιμία! 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Συγχαρητήρια στον Υπουργό Εθνικής Αμύνης, συγχαρητήρια στον Πρωθυπουργό για τη σημερινή τους μεγάλη επιτυχία. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Πριν συνεχίσουμε, θα ήθελα να κάνω μια ανακοίνωση προς το Σώμα. 
Η Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία και οι Βουλευτές του κόμματός της κατέθεσαν σήμερα, 31-8-2026, πρόταση νόμου: «Για τη δίκαιη και βιώσιμη ρύθμιση του ιδιωτικού χρέους, την προστασία της πρώτης κατοικίας και την αξιοποίηση της Ελληνικής Αναπτυξιακής Τράπεζας για την αναδιάρθρωση οφειλών». Παραπέμπεται στην αρμόδια Διαρκή Επιτροπή. 
Συνεχίζουμε με τις δύο επόμενες ερωτήσεις, στις οποίες θα απαντήσει ο Υφυπουργός Εσωτερικών, ο κ. Βασίλειος – Πέτρος Σπανάκης. 
Ξεκινάμε με την πρώτη με αριθμό 1238/24-8-2026 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας ΠΑΣΟΚ-Κίνημα Αλλαγής κ. Ιλχάν Αχμέτ προς τον Υπουργό Εσωτερικών, με θέμα: «Συνεχίζεται, παρά τις υποσχέσεις και τις δεσμεύσεις του Δήμου Σουφλίου και της Κυβέρνησης, η ταλαιπωρία των κατοίκων στο Μέγα Δέρειο της Περιφερειακής Ενότητας Έβρου, οι οποίοι δεν έχουν πρόσβαση ακόμα και σήμερα σε πόσιμο νερό».
Κύριε συνάδελφε, κύριε Αχμέτ, έχετε τον λόγο για την πρωτολογία σας. 
ΙΛΧΑΝ ΑΧΜΕΤ: Ευχαριστώ, κύριε Πρόεδρε. 
Καλή αρχή να έχουμε. Καλό Σεπτέμβρη!
Κύριε Υπουργέ, καλησπέρα σας. 
Κύριε Υπουργέ, δυστυχώς πάλι βρίσκομαι εδώ πέρα -για τρίτη φορά- για ένα φλέγον ζήτημα που αφορά όλους τους κατοίκους ενός χωριού. Πεντακόσια άτομα στο Μέγα Δέρειο εδώ και πέντε χρόνια -τέσσερα ήταν στην αρχή, τώρα με τις καθυστερήσεις έγιναν πέντε χρόνια- δεν μπορούν να πιούν πόσιμο νερό και κάθε μέρα κουβαλάνε με τα αυτοκίνητά τους, με δεξαμενές, με ό,τι μπορεί κάθε οικογένεια μέσα στο καλοκαίρι, μέσα στον χειμώνα. Είναι μια απίστευτη ταλαιπωρία, ένα τεράστιο πλήγμα στα ανθρώπινα δικαιώματα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η πρώτη ερώτησή μας έγινε όταν πήγαμε στο χωριό και μας κατήγγειλαν οι κάτοικοι εκεί, κατά την επίσκεψη ενός κλιμακίου του ΠΑΣΟΚ, ότι έχουν αυτό το πρόβλημα. Δεν το γνωρίζαμε. Το φέραμε στη Βουλή, ήρθατε εσείς εδώ πέρα, μας είπατε -καλόπιστα βέβαια και εσείς, αφού πήρατε εισήγηση από τον Δήμαρχο- ότι εντός ενός-δύο μηνών το θέμα θα λυθεί. Ήταν 2 Ιουνίου του 2025. 
Μετά πήραμε μια άλλη επιστολή από τον Δημοτικό Σύμβουλο, τον κ. Μπιλάλ, όπου μας ενημέρωνε ο Δήμαρχος ότι για τεχνικούς λόγους δεν θα μπορούσε να γίνει το έργο. 
Ξαναήρθαμε εδώ στη Βουλή στις 3 Νοεμβρίου του 2025, μετά από πέντε μήνες, και εσείς προς τιμή σας δεσμευτήκατε προσωπικά εδώ, κύριε Υπουργέ, ότι θα συντονίσετε τις ενέργειες μεταξύ του ΔΕΔΔΗΕ -το ρεύμα δηλαδή- και του Δημάρχου και θα λυθεί το πρόβλημα ηλεκτροδότησης. Μάλιστα, είπατε σε δέκα, είκοσι, τριάντα ημέρες. Τα έχω δώσει στα Πρακτικά. Θα αναφερθώ στη δευτερολογία μου. 
Είχα πει εγώ τότε και στη δευτερολογία μου ότι δεν θέλω να ξανάρθω εδώ πέρα, θα είναι ντροπή αν δεν λυθεί το πρόβλημα. Πέρασαν δέκα μήνες και να, πάλι είμαστε εδώ πέρα, και δυστυχώς δεν έχει λυθεί καθόλου το πρόβλημα.
[bookmark: _Hlk239084464]Ρωτάμε ξανά, κύριε Υπουργέ, ξεκάθαρα, πρώτον, γιατί δεν υλοποιήθηκε η δέσμευση η δική σας και του Υπουργείου, αυτή που είπατε στις 3 Νοεμβρίου του 2025, ότι θα συντονίσετε τον ΔΕΔΔΗΕ, τον Δήμο Σουφλίου, την Περιφέρεια, το Υπουργείο Οικονομικών και θα λυθεί. 
Και δεύτερον, υπάρχει κάποια εμπλοκή που δεν την έχουμε αντιληφθεί εμείς; Νομίζω ότι αυτή είναι πιο καίρια ερώτηση. Πώς ασκείται εν τέλει ο εποπτικός έλεγχος της Διοίκησης και της εκτελεστικής εξουσίας που αφορούν θέματα δημόσιας υγείας, που υποδειγμένα προκαλούν βλάβη στο…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο κ. Αχμέτ. 
Κύριε Υπουργέ, έχετε τον λόγο για την απάντησή σας.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, επανέρχεστε, τώρα που το θέμα λύνεται, με μία τρίτη κατά σειρά επίκαιρη ερώτηση για το έργο της υδροδότησης του οικισμού Μεγάλου Δερείου. Και μάλιστα, επανέρχεστε αφήνοντας και κάποιες αιχμές. Και βρίσκομαι εδώ να σας απαντήσω. 
Πρώτα απ’ όλα, δεν υπάρχει καμία εμπλοκή και κανένα πρόβλημα στο έργο. Κανένα!
Δεύτερον, καταθέσατε στις 24 Αυγούστου επίκαιρη ερώτηση γνωρίζοντας ότι οι διαδικασίες προχωρούν και είμαστε στο τέλος και τελειώνουμε. Μάλιστα, μιλάτε για αθέτηση της δέσμευσής μου ενώπιον της Βουλής των Ελλήνων στις 3 Νοεμβρίου του 2025, σύμφωνα με την οποία είχα πει ότι θα αναλάμβανα τον ρόλο του συντονισμού ανάμεσα στο Υπουργείο Οικονομικών, τον Δήμο, την Περιφέρεια και τις υπηρεσίες ηλεκτροδότησης για να λήξει το ζήτημα. 
Σας γνωρίζω λοιπόν ότι η ηλεκτροδότηση της μονάδας επεξεργασίας νερού στην περιοχή του Μεγάλου Δερείου έχει ολοκληρωθεί. Και το γνωρίζετε ότι έχει ολοκληρωθεί, αλλά δεν το αναφέρετε πουθενά στην ερώτησή σας. 
Η Περιφέρεια Ανατολικής Μακεδονίας και Θράκης πραγματοποίησε την πληρωμή προς τον ΔΕΔΔΗΕ για τη σύνδεση της μονάδας με το δίκτυο ηλεκτροδότησης στις 11-11-2025, δηλαδή μέσα σε μία εβδομάδα από τη συζήτηση και τη δέσμευσή μου στο Κοινοβούλιο. 
Σας θυμίζω ότι οι απαιτούμενες κατασκευαστικές εργασίες είχαν ήδη ολοκληρωθεί εντός χρονοδιαγράμματος. Αυτά σας τα είχα απαντήσει και στην προηγούμενη επίκαιρη. 
Για την έναρξη λειτουργίας της μονάδας ήταν απαραίτητη η σύνδεση στο δίκτυο ηλεκτρικής ενέργειας από τον Διαχειριστή Ελληνικού Δικτύου Διανομής Ηλεκτρικής Ενέργειας. Σύμφωνα με τα επίσημα στοιχεία των υπηρεσιών του ΔΕΔΔΗΕ, το έργο ηλεκτροδότησης του αντλιοστασίου ολοκληρώθηκε στις 12-12-2025 και η σύνδεση ολοκληρώθηκε στις 8-7-2026. 
Αυτή τη στιγμή η σύνδεση με τη ΔΕΗ έχει ολοκληρωθεί, η ηλεκτροδότηση της μονάδας υπάρχει -το λέω, για να το ακούσουν και οι συμπολίτες μας- και βρισκόμαστε στη φάση της τελικής δοκιμαστικής λειτουργίας. 
Δεν μπορεί να μην τα γνωρίζετε αυτά. Είδα και φωτογραφικό υλικό στα τοπικά σάιτ κτλ. που έχετε επισκεφθεί. Δεν γνωρίζατε ότι έχει ηλεκτροδοτηθεί; Γιατί δεν το αναφέρετε πουθενά στην ερώτησή σας; 
Και μην ξεχνάμε ότι αφορά στην παροχή νερού ενός ευαίσθητου και ζωτικού για την υγεία των πολιτών αγαθού. Επομένως, όλα τα στάδια της διαδικασίας, από την υπογραφή της σύμβασης στις 12-9-2024 μέχρι και τους ποιοτικούς ελέγχους, έγιναν με τη σωστή σειρά, με αξιοπιστία και χωρίς καθυστερήσεις. 
Θυμίζω ότι το συγκεκριμένο έργο με τίτλο «Προμήθεια Μονάδας Επεξεργασίας Νερού του οικισμού Μεγάλου Δερείου του Δήμου Σουφλίου» εντάχθηκε στο πρόγραμμα περιφερειακής ανάπτυξης της Ανατολικής Μακεδονίας και Θράκης, στον άξονα προτεραιότητας «παροχή πόσιμου νερού και διαχείρισης υδάτων», με σχετική απόφαση ένταξης τον Οκτώβριο του 2023. 
Και ρωτώ εγώ, αν μου επιτρέπετε, για να απαντήσετε στη δευτερολογία σας. Εσείς που καταθέτετε τρεις ερωτήσεις, μπορείτε να απαντήσετε στον θρακιώτικο λαό τι κάνατε ως κυβερνήσεις του ΠΑΣΟΚ ή οι κυβερνήσεις του ΣΥΡΙΖΑ για να λυθεί ένα χρόνιο πρόβλημα που έρχεται και λύνει η Κυβέρνηση της Νέας Δημοκρατίας; Γιατί σε αυτό πρέπει να δώσετε πρωτίστως απάντηση και αφήστε τα διαδικαστικά για τα οποία είμαστε ξεκάθαροι, συγκεκριμένοι, σαφέστατοι και απαντάμε. 
Στη δευτερολογία θα πω και ακόμη περισσότερα για τα έργα στην ευρύτερη περιοχή. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Ορίστε, κύριε Αχμέτ, έχετε τον λόγο για τη δευτερολογία σας. 
ΙΛΧΑΝ ΑΧΜΕΤ: Ευχαριστώ, κύριε Πρόεδρε. 
Βλέπω ότι ο κύριος Υφυπουργός, κατά άλλα φίλος, βρίσκεται μπορώ να πω σε πανικό και βλέπω ότι δεν τον έχουν ενημερώσει καλά ή οι συνεργάτες του ή ο κύριος Δήμαρχος Σουφλίου,  χωρίς να έχω τίποτα με τον άνθρωπο. Και θα πω γιατί. 
Κατ' αρχήν, κύριε Υπουργέ, αν θέλετε, αύριο το πρωί ταξιδεύουμε μαζί στο Μέγα Δέρειο. Τρέχει πόσιμο νερό; Δηλαδή, όταν ανοίξει ο συμπολίτης μας τη βρύση, πίνει πόσιμο νερό ή όχι; Η απάντηση είναι ξεκάθαρα όχι. 
Μπορεί να λύθηκε το πρόβλημα της ηλεκτροδότησης μετά από δέκα μήνες, αλλά τώρα -μάλλον θα το πείτε στη δευτερολογία σας, εκτός αν σας το έχουν κρύψει-υπάρχει πρόβλημα φίλτρου. Τώρα οι υπάλληλοι του Δήμου και της Περιφέρειας λένε «Συγγνώμη, αλλά τώρα δεν έχουμε φίλτρο, παιδιά! Άρα για το να πιείτε νερό ακόμα, θα δούμε!». 
Δηλαδή χρειάστηκαν, κύριε Υπουργέ, από την πρώτη δέσμευσή σας για κάποιες ημέρες, να έχουν περάσει τέσσερις μήνες από εκείνη τη δέσμευσή σας και από τη δεύτερη δέσμευσή σας να περάσουν δέκα μήνες. 
Όμως, εγώ θέλω να είμαι δίκαιος, μπορεί να μη φταίτε εσείς. Σίγουρα είστε Υφυπουργός και βάσει ορισμένων εισηγήσεων των δημάρχων προχωράτε και σαφώς θα υπερασπιστείτε την παράταξή σας. Όμως, να ξέρετε, τα πράγματα δεν είναι έτσι. 
Ο κόσμος δεν πίνει νερό αυτή τη στιγμή. Μπορεί να έχει ρεύμα, να κάνει κλικ και να είναι πράσινο, αλλά από τη βρύση δεν τρέχει. Γιατί και τώρα δεν υπάρχει φίλτρο -άλλη αμέλεια της Τοπικής Αυτοδιοίκησης- και αυτά πρέπει να τα ελέγξετε. 
Τώρα βάλατε και κάποιες ερωτήσεις για το ΠΑΣΟΚ, ότι αν στις μέρες μας αυτά τα νερά έτρεχαν ή δεν έτρεχαν. Θα σας πω εγώ για το συγκεκριμένο χωριό. Κατ’ αρχήν, πρέπει να ξέρετε και να γνωρίζετε ότι το νερό εκεί έτρεχε. Δεν υπήρχε κανένα πρόβλημα επί ημερών ΠΑΣΟΚ και των δικών σας κυβερνήσεων της Νέας Δημοκρατίας το 2007.  Διαπιστώθηκε εκ των υστέρων ότι υπήρχε αμίαντος και εκεί το νερό ήταν καρκινογόνο και έπρεπε να αλλάξουν οι σωληνώσεις. Τίποτα άλλο. 
Τώρα εσείς πώς βρήκατε αυτό το επιχείρημα να κάνετε επίθεση στο ΠΑΣΟΚ, εγώ απορώ. Και πολύ καλά η πολιτεία αποφάσισε να αλλάξει τους σωλήνες, προκειμένου να πίνουν οι άνθρωποι νερό με υγεία. Ε, αυτό δεν γίνεται. 
Εδώ και πέντε χρόνια, που είναι η δική σας Κυβέρνηση και δεν είναι η κυβέρνηση του ΠΑΣΟΚ -εμείς έχουμε δώδεκα χρόνια να κυβερνήσουμε. Και έρχομαι εγώ εδώ σε εσάς ως διοικούσα αρχή που εποπτεύετε και σας το λέω. Τι να κάνουμε δηλαδή; Τι να κάνει ο πολίτης; Πηγαίνει κάθε μέρα στα Γραφεία της Περιφέρειας, πηγαίνει κάθε μέρα στα γραφεία του δημάρχου. Τη μία έλεγαν δεν υπάρχει μελέτη. Μετά είπαν δεν υπάρχει ηλεκτροδότηση και τώρα λένε φίλτρο. Ποιος ξέρει, μετά από πόσους μήνες, τι θα πουν προκειμένου να λυθεί αυτό το πρόβλημα. 
Οπότε, στη δευτερολογία σας, κύριε Υπουργέ, θέλω να τα πείτε ξεκάθαρα. Για ακόμη μια φορά να δεσμευτείτε, αν μπορείτε να δεσμευτείτε, πότε θα τρέξει νερό από τη βρύση. Αφήστε το ηλεκτρικό, το πότε θα έρθει το φίλτρο ή άλλα προβλήματα και ποιος ξέρει τι άλλα υπάρχουν.
Θα τρέξει αυτό το ρημάδι το νερό; Θα πιούν ή θα κουβαλήσουν και αυτό το χειμώνα αυτό το νερό με δικά τους έξοδα και με δικιά τους ταλαιπωρία; 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Ορίστε, κύριε Υπουργέ, έχετε τον λόγο για τη δευτερολογία σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, σας είπα και στην πρωτολογία μου και θα το επαναλάβω ότι βρισκόμαστε στη φάση των δοκιμών. Δηλαδή, θέλετε να ξεκινήσουν να τρέχουν οι βρύσες χωρίς να έχουν γίνει οι δοκιμές; Δεν νομίζω ότι είναι η ενδεδειγμένη λύση. Υπάρχει και μια διαδικασία και βρισκόμαστε σε αυτήν τη διαδικασία. Και γνωρίζετε πολύ καλά ότι και ο Δήμαρχος Σουφλίου κατοικεί στο Μέγα Δέρειο.  Άρα, λοιπόν, δεν μένει ούτε στο φεγγάρι, ούτε έρχεται από κανέναν άλλο πλανήτη. Μένει στο Σουφλί, είναι κάτοικος στο Μέγα Δέρειο, γνωρίζει, συζητά και συνομιλεί κάθε μέρα με τους συμπολίτες του.
Εσείς θέλετε για τους δικούς σας λόγους, τώρα που λύνετε το θέμα, τώρα που ολοκληρώνετε ένα μεγάλο έργο, που λύνετε ένα χρόνιο πρόβλημα, να το αναδείξετε με μία επίκαιρη ερώτηση στις 24-8-2026 -για θέματα εντυπωσιασμών, φαντάζομαι.
Όμως, θέλω να ενημερώσω τους Θρακιώτες και τους κατοίκους της ευρύτερης περιοχής ότι το Υπουργείο Εσωτερικών έχει χρηματοδοτήσει και για άλλα έργα τον Δήμο Σουφλίου:
Χρηματοδότησε με το ποσό των 494.000 ευρώ περίπου, καθώς από τους ΚΑΠ του 2025 έχει προβλεφθεί ποσό 471.330 για την υλοποίηση επενδυτικών δραστηριοτήτων. Το ίδιο θα πάει και για το έτος 2026.  
Επιπρόσθετα, στην πρόσκληση με τίτλο «Υποδομές ύδρευσης», ο Δήμος Σουφλίου  έχει υποβάλλει έργο «Εκσυγχρονισμός δικτύου ύδρευσης Δήμου Σουφλίου», προϋπολογισμού 2.230.000 ευρώ και σε αυτό ο Δήμος Σουφλίου  υλοποιεί το υπό-έργο 2 με τίτλο «Επείγουσα αντικατάσταση άκρως προβληματικών τμημάτων δικτύου ύδρευσης στον Δήμο Σουφλίου», ποσού ύψους 450.000 ευρώ. Με το υπό-έργο αυτό πραγματοποιείται η αντικατάσταση προβληματικών δικτύων και στην κοινότητα  Μέγα Δερείου, αλλά και σε άλλες περιοχές του Δήμου.
Επιπλέον, έχει εκδοθεί πρόσκληση με τίτλο «Παρεμβάσεις και δράσεις βελτίωσης της διαχείρισης ενέργειας και αξιοποίηση ΑΠΕ στις υποδομές διαχείρισης υδάτων και λυμάτων». Ο Δήμος Σουφλίου υλοποιεί το έργο «Προμήθεια και εγκατάσταση εξοπλισμού ενεργειακής αναβάθμισης αντλιοστασίων» για την αντικατάσταση αναβάθμισης του ενεργοβόρου και παλαιωμένου εξοπλισμού ύδρευσης με σύγχρονο ενεργειακό αποδοτικό εξοπλισμό, στη Δημοτική Ενότητα του Δήμου Ορφέα, προϋπολογισμού 2,4 εκατομμυρίων ευρώ.
Στις 18-10-2024, με απόφαση του Υπουργείου Εσωτερικών, εντάχθηκε το υπό-έργο με τίτλο «Παρεμβάσεις αποκατάστασης και βελτίωσης δικτύου ύδρευσης» μετά από ακραία καιρικά φαινόμενα στις κοινότητες Ρούσσας, Γονικού, Σιδήρου και Μέγα Δερείου. Στην πράξη, κάλυψη αναγκών και αποκαταστάσεις από φυσικές καταστροφές στον Δήμο Σουφλίου του τομεακού Προγράμματος Ανάπτυξης του Υπουργείου Εσωτερικών 2021-25. Το υπό-έργο αυτό χρηματοδοτείται με ποσό 740 χιλιάδων ευρώ. 
Δόθηκε επιπλέον χρηματοδότηση 60.000 ευρώ στο Δήμο Σουφλίου για την πραγματοποίηση μελέτης βελτίωσης υποδομών και δικτύων ύδρευσης. 
Έχουν εξασφαλιστεί επιπλέον χρηματοδοτήσεις 10.000.000 ευρώ για την αποκατάσταση του οδικού δικτύου της περιοχής. 
Συνεπώς, σε ένα εύρος πενταετίας η Τοπική Αυτοδιοίκηση, το Υπουργείο Εσωτερικών και η Κυβέρνηση με όλα τα διαθέσιμα χρηματοδοτικά εργαλεία έχουν σχεδιάσει, υλοποιήσει και συνεχίζουν έργα που είναι αναγκαία για τη διασφάλιση της ορθής και υγειονομικά ασφαλούς ποιότητας του νερού, όπως συνέβη στην περίπτωση της μονάδας του Μεγάλου Δερείου.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Συνεχίζουμε με την δεύτερη με αριθμό 1236/24-8-2026 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Εσωτερικών με θέμα: «Στον «αέρα» η μεταφορά 16.500 μαθητών της Περιφερειακής Ενότητας Θεσσαλονίκης».
Κύριε συνάδελφε, κύριε Δελή, έχετε τον λόγο για την πρωτολογία σας.
ΙΩΑΝΝΗΣ ΔΕΛΗΣ: Ευχαριστώ πολύ, κύριε Πρόεδρε. 
Όπως είπατε κι εσείς αναφέροντας το θέμα της ερώτησης, κύριε Υπουργέ, σε λίγες μέρες θα χτυπήσει το πρώτο σχολικό κουδούνι και στη Θεσσαλονίκη, όπου κάθε χρόνο τέτοιον καιρό οι κυβερνήσεις -και η δική σας φυσικά- συνηθίζουν να στήνουν τις φιέστες τους. Στη Θεσσαλονίκη, λοιπόν, ακόμα δεν είναι εξασφαλισμένη η μεταφορά των περίπου 16.500 μαθητών, ανάμεσα σ’ αυτούς και 1.200 παιδιά με ειδικές εκπαιδευτικές ανάγκες και μιλώ για όλον τον νομό της Θεσσαλονίκης. 
Ποια είναι η αιτία; Απέβησαν άγονοι και οι τρεις διαδοχικοί διαγωνισμοί, οι οποίοι προκηρύχθηκαν από την Περιφέρεια Κεντρικής Μακεδονίας για τη νέα τριετή σύμβαση μεταφοράς των μαθητών, καθώς δεν εκδηλώθηκε ενδιαφέρον από μεταφορικές εταιρείες και ιδιώτες. Αδιαφορεί, λοιπόν, η αγορά, αυτή η «ιερή» σας «αγελάδα», για τη σχολική μεταφορά στην περιοχή της Θεσσαλονίκης και μάλιστα δεν είναι η πρώτη φορά που συμβαίνει αυτό. Το είχε ξανακάνει και το 2022 και το είχαμε θέσει και τότε στη Βουλή με σχετική μας ερώτηση τον Οκτώβρη του 2022.
Θέλουμε να θυμίσουμε εδώ ότι η αρμοδιότητα αυτή αποδόθηκε στις περιφέρειες, η αρμοδιότητα δηλαδή της σχολικής μεταφοράς, πριν από μερικά χρόνια, μετά τα ακόμα πιο μεγάλα προβλήματα, τα οποία είχαν δημιουργηθεί στη διαχείριση που έκαναν μέχρι τότε οι δήμοι. 
Τα προβλήματα όμως, κύριε Υπουργέ, παραμένουν και τις συνέπειες τις αντιμετωπίζουν διαχρονικά οι μαθητές, οι οποίοι δεν μπορούν να φτάσουν ή δεν μπορούν να φτάσουν έγκαιρα στα σχολεία τους και οι γονείς τους επιφορτίζονται καθημερινά με τη μεταφορά τους, ιδιαίτερα βέβαια για τους μαθητές στα ειδικά, στα μουσικά, στα καλλιτεχνικά, στα πρότυπα, στα πειραματικά, σε όλα εν γένει τα σχολεία. 
Επειδή το πρόβλημα είναι πάρα πολύ σοβαρό και επειδή επείγει, μιας και ανοίγουν σε δέκα μέρες τα σχολεία, σας ρωτάμε ποια μέτρα προτίθεται να πάρει η Κυβέρνησή σας, ώστε να επιλυθούν όλα αυτά τα προβλήματα που σχετίζονται με τη μεταφορά των μαθητών στην περιοχή της Θεσσαλονίκης και να σταματήσει βεβαίως η εξάρτηση από αυτούς τους ιδιώτες παρόχους μέσων μεταφοράς με τη δημιουργία ενός δημόσιου φορέα ανά περιφέρεια, με την αγορά όλου του αναγκαίου στόλου οχημάτων, με προσλήψεις μονίμων οδηγών, ώστε να λυθεί το πρόβλημα οριστικά και αμετάκλητα και να μην έχουμε τέτοια προβλήματα στη μεταφορά των μαθητών στα σχολεία τους. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Δελή. 
Κύριε Υπουργέ, έχετε τον λόγο για την απάντησή σας.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, δεν είναι η πρώτη φορά που καλούμαστε να απαντήσουμε σε μια ερώτηση για τη μεταφορά των μαθητών. Ο σεβασμός, το ενδιαφέρον και οι αποτελεσματικές κινήσεις της Κυβέρνησής μας και του Υπουργείου Εσωτερικών απέναντι στο θέμα της μεταφοράς μαθητών και σε ολόκληρη τη χώρα, αλλά και για την Περιφέρεια Κεντρικής Μακεδονίας που θέτετε τη συγκεκριμένη ερώτηση, φαίνεται και στην πράξη. Το λέω αυτό διότι θέλω να γνωρίζετε -και είναι και ένας τρόπος να ενημερωθούν οι γονείς, η εκπαιδευτική κοινότητα, οι κάτοικοι- το τι συνέβαινε το 2019 με τη μεταφορά των μαθητών, όταν ο συνολικός προϋπολογισμός ήταν 170.000.000 για ολόκληρη τη χώρα και το 2026 θα κλείσει με 235.000.000, με τα οποία χρηματοδοτούνται οι περιφέρειες για τη μεταφορά μαθητών. Άρα έχουμε μία αύξηση που ξεπερνά το 38% στους πόρους που χρηματοδοτούνται οι περιφέρειες της χώρας για την μεταφορά μαθητών.
Συγκεκριμένα για την Περιφέρεια Κεντρικής Μακεδονίας, η Περιφέρεια έχει λάβει 36.414.000, όταν το 2019 είχε λάβει 27.397.000. Άρα, βλέπουμε μια αύξηση της χρηματοδότησης που ξεπερνά σε πανελλαδικό επίπεδο το 38% και δείχνουμε στην πράξη το ενδιαφέρον μας για τη μεταφορά των μαθητών και φυσικά μετά από τις ανάγκες που υπάρχουν, ανάγκες για τη μεταφορά των μαθητών όλων των σχολείων και μάλιστα με ιδιαίτερο ενδιαφέρον για τα ειδικά σχολεία. 
Έρχεστε, λοιπόν, τώρα εδώ και καταθέτετε την ερώτηση και λέτε να επιλυθούν τα προβλήματα και ναι, υπάρχουν αυτές οι χρηματοδοτήσεις, η αύξηση και να σταματήσει η εξάρτηση κ.λπ. Ξεχνάτε, όμως, ως Κομμουνιστικό Κόμμα Ελλάδας ότι όταν φέραμε εδώ συγκεκριμένη διάταξη που αφορούσε την ευελιξία των περιφερειών για να μπορέσουν να το λύσουν αυτό, εσείς όχι μόνο δεν ψηφίσατε, αλλά καταψηφίσατε αυτήν τη διάταξη. 
Εν πάση περιπτώσει, επιτρέψτε μου να σας πω ότι το θέμα αυτό για την Περιφέρεια 	Κεντρικής Μακεδονίας έχει πάρει τον δρόμο του. Μέχρι σήμερα σ’ αυτό που με ρωτάτε έχουν ολοκληρωθεί οι τρεις διαδοχικές προσκλήσεις, οι οποίες δυστυχώς αναδείχθηκαν άγονες. Η τρίτη κατά σειρά πρόσκληση του διαγωνισμού από την Περιφέρεια Κεντρικής Μακεδονίας πραγματοποιήθηκε βάσει της πρόσφατης τροποποίησης της Κοινής Υπουργικής Απόφασης, με την οποία αυξάνεται το προβλεπόμενο τίμημα στην ελάχιστη αποζημίωση των δρομολογίων. 
Περισσότερα θα αναφέρω στη δευτερολογία μου. 
ΠΡΟΕΔΡΕΥΩΝ (Αθανάσιος Μπούρας): Κύριε Δελή, έχετε τον λόγο για τη δευτερολογία σας. 
ΙΩΑΝΝΗΣ ΔΕΛΗΣ: Είπατε, κύριε Υπουργέ, ότι δεν είναι η πρώτη φορά που απαντάτε για το θέμα. Αυτό σημαίνει ότι είναι ένα θέμα που χρονίζει και είναι ένα πρόβλημα που επαναλαμβάνεται στη Θεσσαλονίκη και σε άλλες περιοχές της χώρας, γι’ αυτό και υπάρχουν όλες αυτές οι αλλεπάλληλες ερωτήσεις στις οποίες έρχεστε και απαντάτε, αλλά το ζήτημα δεν είναι να απαντάτε. Το ζήτημα είναι να δίνετε λύσεις ως Κυβέρνηση. 
Το ζήτημα της σχολικής μεταφοράς, κύριε Υπουργέ, αναδεικνύεται και στη Θεσσαλονίκη που είναι πολύ σοβαρό το πρόβλημα, γιατί αυτήν τη στιγμή είναι «στον αέρα» κυριολεκτικά η μεταφορά των μαθητών σε όλον τον νομό της Θεσσαλονίκης, σ’ αυτήν τη Θεσσαλονίκη που σε μια εβδομάδα θα στήσετε τα δικά σας πανηγύρια. Αναδεικνύεται, λοιπόν, το αδιέξοδο όλων των ρυθμίσεων που έχουν γίνει όλα τα χρόνια απ’ όλες τις κυβερνήσεις, ρυθμίσεις οι οποίες το μόνο που έχουν κάνει είναι να επιφορτίσουν τις αρμόδιες υπηρεσίες πρώτα των δήμων και μετά των περιφερειών μ’ έναν τεράστιο όγκο δουλειάς, με τους υπαλλήλους να τρέχουν και να μη φτάνουν, αλλά τα προβλήματα να παραμένουν, γιατί το θέμα δεν εξαρτάται από τη δουλειά αυτών των εργαζομένων στις περιφέρειες και παλαιότερα στους δήμους, καθώς πρώτα πρέπει να υπάρξουν οι εταιρείες, οι οποίες να δείξουν διάθεση και προσφορά για να λυθεί αυτό το πρόβλημα, προσφορά σε πούλμαν, λεωφορεία, ταξί, ώστε να γίνεται αυτή η μεταφορά, μετά αυτές οι ιδιωτικές εταιρείες να συμφωνήσουν στις τιμές, να μην επιλέγουν, παραδείγματος χάριν, δρομολόγια τουριστικά που είναι πιο κερδοφόρα. Θα πρέπει, λοιπόν, να συντρέξουν όλες αυτές οι προϋποθέσεις. 
Τι γίνεται όμως, κύριε Υπουργέ, όταν οι ιδιοκτήτες αυτών των ιδιωτικών μέσων μεταφοράς σύναψης συμβάσεων αρνούνται -σκόπιμα ή όχι, δεν έχει σημασία- να κάνουν τέτοιες συμβάσεις, όπως τώρα συμβαίνει στη Θεσσαλονίκη επί τρεις συνεχόμενους διαγωνισμούς; Τι γίνεται με τους άγονους αυτούς διαγωνισμούς ή με τους εκβιασμούς τους για να αποκομίσουν μεγαλύτερα κέρδη που μάλλον κρύβονται σ’ αυτές τις αυξημένες χρηματοδοτήσεις που πριν από λίγο μας αραδιάσατε; Τι γίνεται με τις σκόπιμες καθυστερήσεις ή με τις παραιτήσεις πολλών αναδόχων ή και αυτών που έχουν αναλάβει τέτοιου είδους μεταφορικό έργο, ειδικά σε απομακρυσμένες περιοχές; Ποιος θα πληρώνει αυτά τα σπασμένα όλων αυτών των τακτικών της αγοράς, όπως λέτε; Μα, φυσικά οι μαθητές και οι οικογένειές τους που ταλαιπωρούνται μεταφέροντας τα παιδιά τους, τρέχοντας από ‘δω και από ‘κει για να μπορέσουν τα παιδιά τους να πάνε στα σχολεία. 
Επειδή το πρόβλημα είναι επαναλαμβανόμενο, επειδή το πρόβλημα είναι χρόνιο, υπάρχει μία λύση. Τη λύση σας την έχουμε πει στην πρωτολογία μας. Θα την αναφέρω και τώρα. Είναι η δημιουργία ενός δημόσιου φορέα ανά περιφέρεια στις εννέα περιφέρειες της χώρας. Πρέπει να αγοραστεί όλος ο αναγκαίος στόλος με τα οχήματα που απαιτούνται, να προσληφθούν μόνιμοι οδηγοί και βεβαίως και οι αναγκαίοι, οι εξειδικευμένοι συνοδοί για κάθε περίπτωση μεταφοράς μαθητών στα σχολεία τους, να πραγματοποιούνται όλες αυτές οι μεταφορές, να προγραμματίζονται και να πραγματοποιούνται έγκαιρα και βεβαίως όλος αυτός ο στόλος του δημόσιου φορέα ανά περιφέρεια να αξιοποιείται και για τις εκδρομές και για τις επισκέψεις σε αρχαιολογικούς χώρους, σε χώρους πολιτισμού και άθλησης, για όλες τις σχολικές δραστηριότητες. 
Αυτή είναι η μόνη λύση η οποία θα βάλει ένα τέλος σε όλη αυτή την ταλαιπωρία που υφίστανται χιλιάδες μαθητές και οι οικογένειές τους σε όλη τη χώρα και στη Θεσσαλονίκη. 
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ. 
Έχετε τον λόγο για την απάντησή σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, στην ουσία κατηγορείτε την Κυβέρνηση γιατί ένας διαγωνισμός βγαίνει άγονος. 
ΙΩΑΝΝΗΣ ΔΕΛΗΣ: Είναι τρεις. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Δηλαδή, έχουμε τον δεύτερο βαθμό τοπικής αυτοδιοίκησης που κάνει ένα διαγωνισμό, βγαίνει άγονος και φταίει η Κυβέρνηση. Μάλιστα. Έρχεται το Υπουργείο Εσωτερικών και φέρνει νομοθετική ρύθμιση προκειμένου να αντιμετωπιστεί το ζήτημα των κατ’ εξακολούθηση άγονων διαγωνισμών. Πότε; Το 2025. Με ποιο νόμο; Με τον 5225; Σε ποιο άρθρο; Στο 113. Τι είπαμε σε αυτό το άρθρο; Να μπορούν να προβαίνουν οι περιφέρειες για την αντιμετώπιση των άγονων διαγωνισμών στη μίσθωση οχημάτων, συμπεριλαμβανομένης και της δυνατότητας χρηματοδοτικής μίσθωσης, leasing δηλαδή, και για το διδακτικό έτος 2026-2027. Τι έκανε το Κομμουνιστικό Κόμμα Ελλάδος; Ψήφισε παρών. 
Άρα, λοιπόν, να το ακούνε αυτό οι Έλληνες πολίτες, για ένα θέμα που εσείς αναδεικνύετε έχετε ψηφίσει παρών και δεν έχετε βάλει -να το πω έτσι σωστά- την τοποθέτησή σας σε ένα πρόβλημα, το οποίο είναι οι άγονοι διαγωνισμοί και για το οποίο δεν ευθύνεται η Κυβέρνηση. 
ΙΩΑΝΝΗΣ ΔΕΛΗΣ: Γιατί δεν εφαρμόζετε τον νόμο; 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Δεύτερον, στην πρωτολογία μου ανέφερα το θεσμικό πλαίσιο, τις διαγωνιστικές διαδικασίες που διενεργήθηκαν από τη Μητροπολιτική Ενότητα Θεσσαλονίκης. Το Υπουργείο Εσωτερικών σε συνεργασία με τα συναρμόδια Υπουργεία πριν από λίγες μέρες, στις 4 Αυγούστου 2026, προέβη στη σχετική ρύθμιση και τροποποίησε την απόφαση 50025 του 2018 για τη μεταφορά μαθητών δημόσιων σχολείων από τις περιφέρειες -το γνωρίζετε αυτό;- αναφορικά με το ελάχιστο κόστος ανά κατηγορία οχήματος και ανά δρομολόγιο, αφού έλαβε υπόψη τα αιτήματα της Περιφέρειας Κεντρικής Μακεδονίας και λοιπών περιφερειών για την αναπροσαρμογή του υπολογισμού του κόστους των σχολικών δρομολογίων, λόγω της σημαντικής αύξησης του λειτουργικού κόστους κατά το τελευταίο διάστημα, μιας αύξησης που απορρέει από την αύξηση του κόστους των καυσίμων, της συντήρησης, του μισθολογικού κόστους κλπ. 
Πιο αναλυτικά, σύμφωνα με τις ισχύουσες διατάξεις της ανωτέρω κοινής απόφασης, ορίζεται ως ελάχιστο κόστος ανά κατηγορία οχήματος και ανά μόνο δρομολόγιο το ισόποσο των πέντε χιλιομέτρων, συνυπολογιζόμενης και της ανωτέρω προσαύξησης, εντός πόλεων με μικρή κλίση. Ειδικά για τη Μητροπολιτική Περιφέρεια Αττικής και τη Μητροπολιτική Ενότητα Θεσσαλονίκης το ανωτέρω ελάχιστο κόστος ορίζεται στο ισόποσο των 12 χιλιομέτρων έναντι των 10 χιλιομέτρων που ίσχυε στα δρομολόγια, τα οποία ανατίθενται ανά μόνη ή διπλή διαδρομή. Η προσαρμογή αυτή κρίθηκε αναγκαία για την εύρυθμη εκτέλεση του μεταφορικού έργου, την αποφυγή άγονων δρομολογίων στον επικείμενο τριετή διαγωνισμό και τη διασφάλιση της βιωσιμότητας των αναδόχων εν γένει. Επαναλαμβάνω, τριετής διαγωνισμό. Άρα, το πρόβλημα μπορεί να είναι τώρα, μετά θα πάει μακριά. 
Το Υπουργείο Εσωτερικών βρίσκεται σε διαρκή συνεργασία με τα συναρμόδια Υπουργεία και τους Οργανισμούς Τοπικής Αυτοδιοίκησης, προκειμένου να εντοπίζονται τα κατά τόπους προβλήματα και εξετάζει κάθε πρόσφορο μέτρο στο πλαίσιο των δημοσιονομικών δυνατοτήτων του, ώστε να διασφαλίζεται η επαρκής και ασφαλής μεταφορά των μαθητών σε ολόκληρη την επικράτεια. Σε κάθε περίπτωση, οι τυχόν δυσχέρειες αντιμετωπίζονται με σοβαρότητα και επιλύονται ταχύτατα πάντοτε με τη συνεργασία της Κυβέρνησης, της Κεντρικής Διοίκησης και της Τοπικής Αυτοδιοίκησης. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Η δεύτερη με αριθμό 1235/24-8-2026 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Για την καταβολή της αποζημίωσης της πρακτικής άσκησης στους αποφοίτους των Σχολών Ανώτερης Επαγγελματικής Κατάρτισης (Σ.Α.Ε.Κ.)», δεν θα συζητηθεί κατόπιν συνεννόησης. 
Η πρώτη με αριθμό 1239/24-8-2026 επίκαιρη ερώτηση δεύτερου κύκλου του Βουλευτή Χίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Σταύρου Μιχαηλίδη προς τον Υπουργό Εθνικής Άμυνας με θέμα: «Πριμοδότηση αθλητών/αθλητριών με υψηλές επιδόσεις για την εισαγωγή τους σε στρατιωτικές σχολές και σχολές σωμάτων ασφαλείας», δεν θα συζητηθεί κατόπιν συνεννόησης.
Θα συζητήσουμε τώρα την τρίτη με αριθμό 1241/24-8-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Δικαιοσύνης με θέμα: «Ανεπάρκειες, ελλείψεις και αποτυχίες που καταγράφονται στην Έκθεση της Ευρωπαϊκής Επιτροπής για το Κράτος Δικαίου στην Ελλάδα, ιδίως στο πεδίο της διαφθοράς». 
Θα απαντήσει ο Υφυπουργός Δικαιοσύνης κ. Ιωάννης Μπούγας.
Κύριε Καζαμία, σας ευχόμαστε χρόνια πολλά για τη γιορτή σας χθες. Έχετε τον λόγο για την πρωτολογία σας.  
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. Κι ευχαριστώ ιδιαίτερα για τις ευχές σας. 
Κύριε Μπούγα, την ερώτηση που υποβάλαμε για την ετήσια έκθεση της Ευρωπαϊκής Επιτροπής για το Κράτος Δικαίου στην Ελλάδα, την υποβάλαμε, όπως ξέρετε, στον Υπουργό Δικαιοσύνης, τον κ. Φλωρίδη. Καταλαβαίνουμε βέβαια γιατί ο κ. Φλωρίνης στέλνει εσάς εδώ και δεν έρχεται ο ίδιος. Όποτε ανεβαίνουμε στο Βήμα εγκαταλείπει την Αίθουσα, γιατί φοβάται την κριτική. Μια φορά τον είχα ρωτήσει να μας πει τι ορίζει ο ίδιος ως τα βασικά κριτήρια του κράτους δικαίου και το μόνο που ήξερε να μας πει είναι αυτό που λένε κατά κανόνα οι δικτάτορες. Κράτος δικαίου, λέει, είναι ένα κράτος στο οποίο οι νόμοι εφαρμόζονται. Οι χούντες τα λένε αυτά. Επειδή εσείς έχετε καλύτερη γνώση και των νόμων και του κράτους δικαίου από τον κ. Φλωρίδη, ελπίζουμε να μας δώσετε μια κάπως καλύτερη απάντηση. Αλλά το έργο σας είναι δύσκολο γιατί η έκθεση είναι, φοβάμαι, πολύ απογοητευτική για την Ελλάδα, για μία ακόμη χρονιά. Ο κ. Μητσοτάκης, όταν βγήκε η έκθεση αυτή δύο μέρες αργότερα, δηλαδή στις 19 Ιουλίου, έγραψε στην κυριακάτικη ανάρτησή του -έσπευσε δηλαδή να προκαταλάβει την κοινή γνώμη- ότι πρόκειται για μία έκθεση η οποία έπαψε δήθεν να παρουσιάζει την Ελλάδα ως χώρα ελλειμματικού κράτους δικαίου. 
Και βεβαίως, όποιος διαβάσει την έκθεση αντιλαμβάνεται ότι αυτά τα λόγια είναι παραμύθια. Η έκθεση προσδιορίζει στην εισαγωγή της τέσσερις τομείς για το κράτος δικαίου και παρουσιάζει περιορισμένη πρόοδο. Έτσι λέει. Υπάρχει περιορισμένη πρόοδος σε δύο απ’ αυτούς τους τομείς: στις περιπτώσεις διαφθοράς και στην περίπτωση του πλαισίου για τις ομάδες ενδιαφέροντος. Ενώ σε άλλους δύο τομείς παρατηρεί ότι έχει υπάρξει σε σχέση με πέρυσι κάποια περιορισμένη πρόοδος. Προσέξτε, αυτή είναι η επιτυχία που διατυμπάνιζε ο κ. Μητσοτάκης στα ζητήματα που αφορούν την προστασία των δημοσιογράφων και στον διάλογο ανάμεσα στο κράτος και την κοινωνία των πολιτών. 
Άκρως ανησυχητικά, όμως, είναι τα συμπεράσματα της έκθεσης για τη διαφθορά στη χώρα μας. Τονίζει η έκθεση ότι η Ελλάδα παραμένει στην πεντηκοστή έκτη θέση, σύμφωνα με την κατάταξη της διεθνούς διαφάνειας και η κατάσταση διαφθοράς στη χώρα κατά την έκθεσή, είναι σε σχετικά υψηλό σημείο, δηλαδή δεν πάμε καλά. Και μάλιστα αναφέρθηκε σε στοιχεία από το ευρωβαρόμετρο που δείχνουν ότι 99% των πολιτών θεωρούν ότι η διαφθορά στη χώρα μας είναι εκτεταμένη. Και σας ρωτώ. Είναι αυτά στοιχεία με τα οποία μπορεί κανείς να συμπεράνει, όπως ο Πρωθυπουργός, ότι έπαψε να υπάρχει έλλειμμα στο κράτος δικαίου στην Ελλάδα και ότι βγήκαμε από τη δυστοπία την οποία μας είπε ότι υπήρχε τα προηγούμενα χρόνια; Και εν πάση περιπτώσει, πώς αιτιολογείτε εσείς την συνέχιση της διαφθοράς σε όλα τα επίπεδα που διαπιστώνει η έκθεση;
 Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο κ. Καζαμία. 
Κύριε Υπουργέ, έχετε τον λόγο για την απάντησή σας. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Ευχαριστώ, κύριε Πρόεδρε και ευχαριστώ και τον συνάδελφο για την ερώτηση, γιατί τα θέματα του κράτους δικαίου είναι ύψιστης προτεραιότητας και για την Κυβέρνηση και βεβαίως, για το Υπουργείο Δικαιοσύνης.
Θα σας απαντήσω, κύριε Καζαμία, συγκεκριμένα στα θέματα τα οποία θέτετε, όπως νομίζω ότι κάνω πάντα όταν ερωτώμαι και προσέρχομαι να απαντήσω σε επίκαιρες ερωτήσεις στη Βουλή.
Η έκθεση, λοιπόν, στην οποία αναφέρεστε καταγράφει και για το 2026 μία πρόοδο ως προς το σύνολο των συστάσεων που υπήρχαν στη χώρα μας σε σχέση με την έκθεση του 2025. Η Ελλάδα, με βάση την έκθεση, συγκαταλέγεται στα δεκατρία κράτη-μέλη που έχουν σημειώσει πρόοδο σε όλες τις συστάσεις, ενώ ανήκει και στα πέντε κράτη που λαμβάνουν συνολικά τέσσερις μόνο συστάσεις.
Στον τομέα δε της δικαιοσύνης, για τρίτη συνεχόμενη φορά δεν διατυπώνεται σύσταση για τη χώρα μας. Η Επιτροπή αναφέρεται θετικά για ακόμη μία φορά στη μεταρρύθμιση που εφαρμόζεται ήδη για δεύτερο χρόνο και αφορά τη συμμετοχή των δικαστών στη διαδικασία επιλογής της ηγεσίας των ανωτάτων δικαστηρίων.
Παράλληλα, αναγνωρίζονται οι παρεμβάσεις του Υπουργείου Δικαιοσύνης σε ό,τι αφορά την αποτελεσματικότητα και την ταχύτητα απονομής της δικαιοσύνης και ιδίως στην οργάνωση και στις θεσμικές παρεμβάσεις οι οποίες έχουν γίνει αναφορικά με τον δικαστικό χάρτη, τους Κώδικες Ποινικής, αλλά και Πολιτικής Δικονομίας. Επισημαίνω ότι ιδιαίτερα για τον Κώδικα Πολιτικής Δικονομίας γίνεται συγκεκριμένη αναφορά στην έκθεση και βεβαίως, η χώρα μας λαμβάνει τα εύσημα και για την πρόοδο στην ψηφιοποίηση της δικαιοσύνης.
Στον δεύτερο πυλώνα τον οποίο αναφέρετε, που αφορά την καταπολέμηση της διαφθοράς, κεντρική εξέλιξη αποτελεί η θεσμοθέτηση με τον ν. 5282/2026 του Ψηφιακού Μητρώου Υποθέσεων Διαφθοράς, όπου καταχωρούνται οι υποθέσεις διαφθοράς από την έναρξή της, δηλαδή από ένα πρώιμο στάδιο, μέχρι και την αμετάκλητη περάτωσή τους.
Επιπρόσθετα, μια και αναφερόμεθα στο ζήτημα της διαφθοράς, πρέπει να επισημάνουμε τις αλλαγές που επήλθαν με τον ν. 5090/2024 στις διατάξεις των άρθρων 235, 236 και 237 του Ποινικού Κώδικα και αφορούν στη δωροληψία και τη δωροδοκία υπαλλήλου. Με τον ν. 5090 υπενθυμίζω ότι διευρύνθηκε το πεδίο εφαρμογής τους αφενός, αφετέρου δε η προστασία δεν περιορίζεται αποκλειστικά στους Έλληνες δημοσίους υπαλλήλους, αλλά επεκτείνεται και στους υπαλλήλους που υπηρετούν στην Ευρωπαϊκή Ένωση και σε διεθνείς ή υπερεθνικούς οργανισμούς και βεβαίως, σε υπαλλήλους ξένων κρατών.
Σημαντικές, επίσης, βελτιώσεις σημειώνονται και στον τομέα των δημοσίων συμβάσεων. Ο ν. 5218/2025 αναμόρφωσε το θεσμικό πλαίσιο, προβλέποντας μεταξύ άλλων σύστημα κατάρτισης δημοσίων υπαλλήλων που ασχολούνται με τις δημόσιες συμβάσεις.
Στον τρίτο πυλώνα που αφορά την ελευθερία και την πολυφωνία των μέσων ενημέρωσης, εκεί καταγράφεται μία σημαντική πρόοδος για την προστασία των δημοσιογράφων, των ερευνητών και όσων συμμετέχουν στον δημόσιο διάλογο και ιδιαίτερα θετικά αξιολογείται η επιλογή της χώρας μας να μην περιορίσει και να μην ενσωματώσει την κοινοτική Οδηγία μόνο σε ό,τι αφορά τις διασυνοριακές υποθέσεις, αλλά και στις εθνικές υποθέσεις. Αυτό ήταν το πρώτο το οποίο επισημαίνεται και υπήρξε κατά τη συζήτηση του νόμου που ενσωματώθηκε στο τελικό κείμενο του νόμου και πρόνοια, πρόβλεψη για τις εκκρεμείς υποθέσεις.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Ως προς τον τέταρτο πυλώνα, δηλαδή τα θεσμικά αντίβαρα, η Επιτροπή αξιολογεί θετικά την πρωτοβουλία του Υπουργείου Δικαιοσύνης για την αναμόρφωση του πλαισίου συμμόρφωσης προς τις δικαστικές αποφάσεις, μεταρρύθμιση που επήλθε με τον πρόσφατο νόμο, τον 5326/2026 και αναγνωρίζεται παράλληλα πρόοδος ως προς τις οργανώσεις της Κοινωνίας των Πολιτών, ιδίως μέσα από την ανάπτυξη τακτικού και διαρκούς δομημένου διαλόγου και την απλούστευση των διαδικασιών εγγραφής τους με στόχο τη διατήρηση ενός πλαισίου…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Ορίστε, κύριε συνάδελφε, κύριε Καζαμία, έχετε τον λόγο για τη δευτερολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Υφυπουργέ, σας είπα ότι η έκθεση καταγράφει πως το 99% των Ελλήνων θεωρεί ότι η διαφθορά στη χώρα μας είναι εκτεταμένη και εσείς μου λέτε ότι έχει σημειωθεί πρόοδος γιατί συστάθηκε ένα ψηφιακό μητρώο καταγραφής τίνος, κύριε Μπούγα, της διαφθοράς; Έτσι αντιμετωπίζετε τη διαφθορά; Θα καταγράφετε τα περιστατικά; Θυμάστε ότι η Ευρωπαία Εισαγγελέας όταν ήλθε στη χώρα μας είπε ότι η λέξη «ΟΠΕΚΕΠΕ» είναι συνώνυμο της διαφθοράς;
Γνωρίζετε, κύριε Μπούγα, ότι όσον αφορά τη Διεθνή Διαφάνεια, τον οργανισμό τον οποίο Υπουργοί της Κυβέρνησής σας λένε ότι δεν είναι αξιόπιστος, η Ευρωπαϊκή Ένωση και η Ευρωπαϊκή Επιτροπή στην έκθεση για το κράτος δικαίου στην Ελλάδα θεωρεί ότι η Διεθνής Διαφάνεια είναι αξιόπιστος οργανισμός και φέρει τη χώρα μας στην πεντηκοστή έκτη θέση; Και ξέρετε κάτω από ποια κράτη; Κάτω από την Κόστα Ρίκα, τη Μαλαισία, το Μπαχρέιν, τη Ρουάντα, το Κατάρ. Αυτή είναι βελτίωση; Τελείωσε η δυστοπία, όπως λέει ο Πρωθυπουργός;
Έπειτα, οι επιχειρήσεις στη χώρα μας θεωρούν ότι σε πολύ μεγάλο ποσοστό, στο 79%, η διαφθορά είναι πρόβλημα στην επιχειρηματικότητα, τη στιγμή που τα ποσοστά αυτά είναι πάρα πολύ χαμηλά στην Ευρωπαϊκή Ένωση. Οι επιχειρήσεις, επίσης, στην Ευρωπαϊκή Ένωση θεωρούν ότι η διαφθορά επηρεάζει το επιχειρηματικό κλίμα κατά 30%. Στην Ελλάδα είναι 68%. Είναι αυτή μια απόσταση για την οποία αισθάνεστε καλά;
Για τον νόμο περί ευθύνης Υπουργών στην έκθεση υπάρχει αναφορά, το άρθρο 86 του Συντάγματος και είχατε την ευκαιρία να το διορθώσετε. Και ξέρετε τι λέει; Λέει ότι τα μαγειρέματα που κάνετε στην αναθεώρηση του Συντάγματος δεν αντιμετωπίζουν τη διαφθορά των Υπουργών. Και έχουμε τους κ.κ. Βορίδη, Αυγενάκη, Λιβανό, Αραμπατζή -πρώην Υπουργούς- που δεν έχουν αθωωθεί, μπλόκαρε η Βουλή με την πλειοψηφία της Νέας Δημοκρατίας την παραπομπή τους στη δικαιοσύνη. Η έκθεση αυτή ξέρετε τι λέει; Λέει ότι πρέπει να αλλάξει το άρθρο 86 του Συντάγματος για να μπορέσει να καταργηθεί η απαίτηση κοινοβουλευτικής έγκρισης πριν τη δίωξη Υπουργών, αυτό που λέει η Πλεύση Ελευθερίας. Και η Κομισιόν δεν είναι Πλεύση Ελευθερίας, είναι κατά κύριο λόγο ομοϊδεάτες σας στην Ευρώπη, αλλά δεν είναι αυτοί που τη γράφουν βουτηγμένοι στη διαφθορά όσο είναι οι Υπουργοί της Κυβέρνησής σας. Γι’ αυτό μπορούν να πουν και δυο αλήθειες.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Για τη δικαιοσύνη, για την οποία δεν αναφέρατε τίποτα, ξέρετε, κύριε Μπούγα, τι λέει η έκθεση; Το επίπεδο ανεξαρτησίας της δικαιοσύνης είναι μέτριο για το ευρύ κοινό και χαμηλό για τις εταιρείες και υπάρχει επιδείνωση τα τελευταία δύο χρόνια.
Επίσης, αναφερθήκατε εσείς στην περσινή έκθεση του 2025 και λέτε ότι η φετινή είναι καλύτερη από την περσινή. Δεν είναι αλήθεια αυτό. Υπάρχουν τέσσερα θέματα κεντρικά. Η περσινή έκθεση παρατηρεί σημαντική πρόοδο σε μία πλευρά και μέτρια και χαμηλή πρόοδο στα άλλα τρία πεδία. Η φετινή έκθεση παρατηρεί χαμηλή πρόοδο και κάποια περαιτέρω πρόοδο μόνο, δεν θεωρεί ότι έχει επιτευχθεί σημαντική πρόοδος πουθενά.
Κύριε Μπούγα, ο τρόπος με τον οποίο η Κυβέρνηση αντιμετωπίζει το κράτος δίκαιου στη χώρα μας θυμίζει δημοκρατίες στις «Μπανανίες». Είναι τριτοκοσμικές συνθήκες αυτές, σας τις λένε όλοι οι διεθνείς οργανισμοί και εσείς έρχεστε και προσπαθείτε με ψέματα να...
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Καζαμία.
Ορίστε, κύριε Υπουργέ, έχετε τον λόγο για τη δευτερολογία σας.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κύριε συνάδελφε, δεν σας είπα δικές μου διαπιστώσεις. Ανέφερα ό,τι καταγράφεται στην έκθεση για τα τέσσερα σημεία συγκεκριμένα για τα οποία ερωτώμαι στην ερώτηση. Αυτά σας είπα και αυτά σας ανέφερα. Δεν ήταν δικές μου εκτιμήσεις.
Σε ό,τι αφορά τώρα το άρθρο 86, επίκειται η συζήτηση στη Βουλή, μπορείτε να υπερψηφίσετε την αλλαγή του άρθρου 86, έτσι ώστε στην επόμενη Βουλή να συζητήσουμε το πλαίσιο των αλλαγών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πότε θα γίνει;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Όμως, εσείς αρνείστε να ψηφίσετε την τροποποίηση της διάταξης του 86 του Συντάγματος. Επομένως, δεν νομιμοποιείστε να κάνετε τους τιμητές για δήθεν παρατηρήσεις που κάνει η έκθεση και αφορά στην ευθύνη των Υπουργών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θέλουμε κατάργηση!
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Είπατε ότι καταγράφεται οπισθοχώρηση της χώρας από τις εκθέσεις των διεθνών οργανισμών. Κάνετε μεγάλο λάθος. Στην πρόσφατη έκθεση του ΟΟΣΑ, για παράδειγμα, για την εφαρμογή της Σύμβασης κατά της δωροδοκίας, η Ελλάδα κατέγραψε την υψηλότερη επίδοση μεταξύ των χωρών του Οργανισμού ως προς την υλοποίηση των συστάσεων, έχοντας συμμορφωθεί με το 78% των συστάσεων.
Επιπλέον, σας υπενθυμίζω ότι πρόσφατα το «The Economist» ανέδειξε τη χώρα μας ως χώρα της χρονιάς για το 2023, την κατέταξε μεταξύ των πέντε κορυφαίων οικονομιών του 2024 για τρίτη συνεχόμενη χρόνια και αναγνώρισε τη χώρα σε καθεστώς πλήρους δημοκρατίας, θέση που διατηρήθηκε το 2025 για τρίτη συνεχή χρονιά, με την Ελλάδα να κατατάσσεται δέκατη τρίτη μεταξύ είκοσι επτά κρατών-μελών της Ευρωπαϊκής Ένωσης και εικοστή τέταρτη παγκοσμίως μεταξύ εκατόν εξήντα επτά κρατών.
Ξέρετε πόσο τοις εκατό του παγκόσμιου πληθυσμού απολαμβάνει καθεστώς πλήρους δημοκρατίας; Μόνο 6%. Και σε αυτό το 6% είναι και ο ελληνικός λαός. 
Επίσης, σύμφωνα με την έκθεση του ΟΟΣΑ «Anti‑Corruption and Integrity Outlook 2026», η Ελλάδα κατατάσσεται δεύτερη μεταξύ των κρατών μελών των εταίρων του οργανισμού ως προς τη βελτίωση του στρατηγικού πλαισίου για τη δημόσια ακεραιότητα και την καταπολέμηση της διαφθοράς, ενώ καταγράφει την πέμπτη καλύτερη επίδοση στην ποιότητα του σχεδιασμού και τον δεύτερο υψηλότερο βαθμό υλοποίησης των σχετικών δράσεων. 
Ασφαλώς, επιμένουμε για τη βελτίωση της αντίληψης του δείκτη διαφθοράς για τη χώρα μας. Αυτό, όμως, ξέρετε είναι κάτι το οποίο αντιλαμβάνεται ο πολίτης με βάση τις προσλαμβάνουσες τις οποίες έχει. Και βεβαίως, μεγάλο βαθμό ευθύνης για τη διαμόρφωση αυτού του δείκτη και η Αντιπολίτευση, η οποία αντιλαμβάνεται και διαχειρίζεται τα ζητήματα του κράτους δικαίου όχι με τρόπο που ωφελεί τη χώρα, αλλά για μικροκομματικούς σκοπούς και δίδει στρεβλή εικόνα για τα ζητήματα του κράτους δικαίου στη χώρα μας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Επομένως, η πεποίθηση, η αντίληψη που έχουν οι πολίτες διαμορφώνεται από πολλούς παράγοντες και δεν είναι ένα στοιχείο το οποίο αντικειμενικά μπορεί να εντοπισθεί. 
Συνολικά, λοιπόν, για να τελειώσω, η έκθεση της Ευρωπαϊκής Επιτροπής για το κράτος δικαίου, κύριε συνάδελφε, αποτυπώνει μια εικόνα συνεχιζόμενης μεταρρυθμιστικής προσπάθειας με σημαντική πρόοδο στους περισσότερους επιμέρους τομείς, ιδίως στη λειτουργία της δικαιοσύνης -που επεσήμανα ότι δεν υπάρχει νέα σύσταση για τον τομέα της δικαιοσύνης- στην ψηφιοποίησή της, στην καταπολέμηση της διαφθοράς και στην προστασία των δημοσιογράφων και την ενίσχυση των θεσμικών εγγυήσεων. 
Επιτρέψτε μου, κύριε Πρόεδρε, να πω μία ακόμα φράση σε ό,τι αφορά την προστασία των δημοσιογράφων. Εδώ η χώρα μας έχει καταγράψει σημαντική πρόοδο και θεωρείται ως πρότυπο χώρας ενσωμάτωσης οδηγίας για την προστασία των δημοσιογράφων. Αυτό αποδεικνύεται από το γεγονός ότι η Ευρωπαϊκή Ένωση Δημοσιογράφων και η Διεθνής Ένωση Δημοσιογράφων εξέδωσαν κοινό δελτίο τύπου που δίδουν τα εύσημα στην Κυβέρνηση για τις μεταρρυθμίσεις…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 16.13΄ λύεται η συνεδρίαση για αύριο, Τρίτη 1 Σεπτεμβρίου 2026 και ώρα 10.00΄ με αντικείμενο εργασιών: νομοθετική εργασία, σύμφωνα με την ημερήσια διάταξη που θα διανεμηθεί. 
Καλό απόγευμα πάντα με υγεία.

